Harmony Hammond

Harmony Hammond (Chicago, 1944ko otsailaren 8a) estatubatuar artista, aktibista, arte komisario eta idazlea da, Mexiko Berriko iparraldean bizi dena. Mugimendu artistiko feministaren aitzindaritzat hartzen da eta unibertsitateko irakaslea da, arte feministaz, arte lesbikoaz eta desberdintasunaren irudikapen kulturalaz asko idatzi eta argitaratu izan du.

 Ibilbidea 
Hammond 1967an graduatu zen pinturan, Minnesotako Unibertsitatean. 1972an, A.I.R. Gallery sortu zuen,  beste artista batzuekin batera, New Yorken sortutako emakume artisten lehen galeria-kooperatiba. Hiri horretara 1969an joan zen bizitzera, Stonewalleko istiluak gertatu eta berehala. 1960ko hamarkadaren amaieran ezkondu zen eta alaba bat izan zuen. Hammond 1973an atera zen publikoki armairutik. 1975ean, eskolak eman zituen Sagaris ikastetxean (Session I), pentsamendu politiko feminista erradikalari eskainitako hezkuntza eta think-tank institutu batean. 1976an hasi zen biltzen arte munduko emakume talde batekin, Heresies Kolektiboarekin, eta haiekin Heresies: A Feminist Publication of Art and Politics arte eta politikari buruzko aldizkari feminista sortu zuen. Hastapeneko zenbakia; hirugarrena, Lesbian Art and Artists iraultzailea; eta bederatzigarrena, Power, Propaganda, and Backlash argitaratu zituen; eta horiez gain artikuluak zazpi aletan. Heresies Kolektiboaren muina izan zen honako artistekin batera: Joyce Kozloff, Miriam Schapiro, Joan Semmel, Lucy Lippard, Mary Beth Edelson, eta Nancy Spero. New York Feminist Art Institute-ko irakaslea izan zen.

1978an, Hammondek A Lesbian Show erakusketa komisariatu zuen Greene Streeteko 112 Tailerrean, New Yorken, non hainbat artista lesbianen lanak erakusten ziren. Beste artista batzuekin batera Woman's Building arte zentro feministaren Great American Lesbian Art Show erakusketan erakutsi zuen, 1980an. 1981ean, Seneca Falls hirian (New York), Hammondek erakusketa antolatu zuen, Home Work: The Domestic Environment As Reflected in the Work of Women Artists izenekoa, New York State Council of the Arts (NYSCA) eta National Women's Hall of Fame-k babestuta, bertan bere lanak ere erakutsi ziren. Era berean, 1999an Santa Fe-ko Plan B Evolving Arts-en Out West izeneko erakusketa bat komisariatu zuen. Erakusketa horretan Estatu Batuetako hego-mendebaldeko 41 artista lesbiana, gay, bisexual, transgenero eta bi espirituren lanak biltzen ziren.

Hammondek 1984an argitaratu zuen bere lehen liburua, Wrappings: Essays on Feminism, Art, and the Martial Arts, 1973 eta 1984 urteen artean idatzitako testuak. 2000. urtean argitaratu zuen Lesbian Art in America: A Contemporary History. 2010ean estreinatutako arte feministari buruzko bi dokumentaletan parte hartu zuen: Joan Bradermanek zuzendutako The Heretics, Heresies: A Feminist Publication of Art and Politics aldizkariaren sortzaileei buruzkoa, 1976an, eta !Women Art Revolution, Lynn Hershman Leesonek zuzendua.

Hammond Tucsonera (Mexiko Berria) joan zen bizitzera 1984an, eta Arizonako Unibertsitateko (Tucson) irakasle titularra izan zen 1988tik 2005era. Gaur egun arte feminista, lesbiana eta queer tailerrak ematen ditu eta idazten, artea sustatzen eta hitzaldiak ematen ditu.

 Artelanak eta aintzatespenak 
Bere lanean, Hammondek dio tradizionalki femeninotzat jotzen diren ezaugarriak arte-gai eta arte-sorkuntzako teknika baliotsuak direla. Ildo horretan, 1970eko hamarkadaren hasieran material nagusi gisa ehunez egindako eskulturak sortu zituen, tradizionalki emakumezkoenak izan diren teknika eta adierazpen modu bat. Lau ehun-sail egin zituen: Bags (1971), Presences (1972), Floorpieces (1973) eta Wrapped Sculptures (1977-1984). Harmony Hammonden pinturek, ia denak abstraktuak, erakusten dute nola sortu ziren.

Chicken Lady Hammondek 1989an egin zuen teknika mistoko pintura bat da, eta Milforden (Connecticut) bere animaliekin auto eta trailer zaharretan bizi izan zen emakume bati buruzkoa da. Lanak azaleratzen ditu klase eta genero arazoak, etxegabeak, moldatu gabeak eta baztertutako emakumeak.

1971tik aurrera, Hammondek hainbat kategoriatan sartzen diren lanak sortu zituen; minimalismoaren eta postminimalismoaren ohiko pintura-arazoak esploratzen hasi zen, hala nola errepikapena, lauki-sarea, materialekin esperimentatzea eta prozesua, ikuspegi feminista batetik. Horrela erabaki zuen abstrakzioa eta emakumeen artisau-tradizioak uztartzea. Bere lan gehienek performatibitate-maila handiak transmititzen dituzte, eta hori materialen hautaketan eta moldaketan islatzen da (bilgarria, puntzatua, ebakinak, etab. ).

Hammondek nazioarteko 30 erakusketa baino gehiagotan aurkeztu du bere bakarkako lana. Haren obra Tucson Museum of Art, Tucson-eko Museum of Contemporary Art, Vancouver-eko Arte Galeria, National Academy Museum eta Tamayo Museoan erakutsi da. Horrez gain, Arte Museo Metropolitarreko, Walker Art Center-eko, Brooklyn Museoko, Emakume Artisten Museo Nazionaleko, Chicagoko Arte Institutuko, New Mexico Museum of Art-eko eta Wadsworth Atheneum-eko bilduma iraunkorretan ere ikusgai daude bere lanak.

Hainbat erakunderen bekak jaso ditu: National Endowment of the Arts, Rockefeller Fundazioa, John Simon Guggenheim Memorial Foundation, Adolph and Esther Gottlieb Foundation edo Pollock-Krasner Foundation. 2014an, Women's Caucus for Art erakundeak Ibilbide Profesionalaren Aitortza Saria eman zion Hammondi. Los Angeleseko Getty Research Institutek Harmony Hammonden artxiboa erosi zuen 2016an.

 Floorpieces 
1973an, Hammondek ehun-lanekin osatutako bilduma sortu zuen, Floorpieces izenburupean. Hammondek zabor-edukiontzietan aurkitutako koloretako oihal eta txatalak txirikordatzeko teknika tradizionala erabiliz sortu zituen alfonbra horiek. Alfonbrak modu selektiboan margotu ziren pigmentu akrilikoarekin eta lurrean zabalduta jarri ziren ikusgai. Floorpiecesen pieza gehienek 1,5 metroko diametroa eta ia 5 zentimetroko lodiera zuten. Hammonden lanaren tamaina eta xehetasuna zaila da erreprodukzioetan eta argazkietan antzematea, eta horregatik da hain garrantzitsua obra bera aurrez aurre ikustea. Hammonden Floorpieces bildumak arte/artisautza dikotomiari desafio egiten zion.

 Bibliografia 

 Liburuak 

 Wrappings: Essays on Feminism, Art, and the Martial Arts. New York: TSL Press, 1984.
 Lesbian Art in America: A Contemporary History. New York: Rizzoli International Publications, Inc., 2000.

 Erreferentziak 

 Kanpo estekak 

Kategoria:Ameriketako Estatu Batuetako artistak
Kategoria:Artista feministak
Kategoria:Feminismoa eta arteak